Chitatu, March 20
Leka kukwiya kuti ungachita vinthu viheni.—Sumu 37:8.
Ŵanthu wo akwiya liŵi kanandi alongo ukali wawu mwakukamba mazu ngaheni. Jalidu laviyo, lingawovya cha kuti banja lije lalikondwa. Bayibolu likamba kuti titayi kutali ukali, mazu ngaheni ndi kugazamuka. (Aefe. 4:31) Ivi vingayambisa ndewu. Ŵanthu anandi awona kuti kukalipa nkhuheni cha. Kweni jalidu ili litumbika Chiuta cha. Anandi mwa abali ndi azichi wo ŵe mugulu laku Yehova akuchita kusintha jalidu lakofya lenili ndipu akuvwala umunthu wufya. (Ako. 3:8-10) Kukamba boza ndi jalidu linyaki lo tikhumbika kulileka. Mwakuyeruzgiyapu, ŵanthu anandi atanja kukamba boza kuti aleki kupereka msonkhu kweniso kuti aleki kulonde chilangu. Kweni Yehova ndi “Chiuta wauneneska.” (Sumu 31:5) Iyu wakhumba kuti weyosi “walongorongi uneneska ndi munyaki” ndipu ‘wangapusikanga cha.’ (Aefe. 4:25; Ako. 3:9) Mwaviyo, tikhumbika kukamba uneneska chinanga kuti nyengu zinyaki vingaŵa vakuchitiska soni.—Nthanthi 6:16-19. w17.08 18 ¶3, 5; 20 ¶12-13, 15
Chinayi, March 21
Mazu ngaki ngatchimbiya mwaliŵi.—Sumu 147:15.
Mazuŵa nganu, Yehova watitilongozga ndi Mazu ngaki Bayibolu. “Mazu ngaki ngatchimbiya mwaliŵi,” kung’anamuwa kuti ngwakunozgeka kutipaska ulongozgi panyengu yaki. Ŵanaŵaniyani mo muyanduliya asani muŵerenga Bayibolu, mabuku ngo kapolu wakugomezgeka ndi wazeru watitipaska, muwonere TV ya JW Broadcasting, muŵerenga nkhani pa jw.org/tog, mukambiskana ndi ŵara kweniso asani mucheza ndi Akhristu anyinu. (Mate. 24:45) Kumbi namwi muwona kuti Yehova watikupaskani ulongozgi waki mwaliŵi? Yo wakulemba Sumu 147, wanguziŵa kuti Chiuta waŵayanjanga ukongwa Ayisirayeli. Chiuta wangupereka “mazu” ngaki, “marangu kweniso vyeruzgu” ku mtundu wenuwu pe. (Sumu 147:19, 20) Nasi ndisi akutumbikika mazuŵa nganu chifukwa ndisi pe tiziŵika ndi zina laku Chiuta. Kuziŵa Yehova kweniso kugwiriskiya ntchitu Mazu ngaki pa umoyu widu, kwatiwovya kuti tije pa ubwezi ndi iyu. Nge mo wanguchitiya yo wangulemba Sumu 147, kumbi namwi mwe ndi vifukwa vamampha vakukambiya kuti “Thamikani Ya!” ndi kuchiska anyinu kuti nawu achitengi viyo? w17.07 20 ¶15-16; 21 ¶18
Chinkhondi, March 22
Palivi munthu yo wateŵete nge msilikali, mweniyo wachitaku malonda nga mu umoyu wunu, kuti wakondwesi yo wakumulemba ntchitu nge msilikali.—2 Timo. 2:4.
Mazuŵa nganu, wo alondo Yesu kusazgapu wo achita uteŵeti wa nyengu zosi akujumpha 1 miliyoni, ayesesa kugwiriskiya ntchitu ulongozgi waku Paulo pa umoyu wawu. Kuti aleki kukopeka ndi vinthu va mucharu ichi, yiwu akumbuka fundu ya m’Bayibolu yakuti: “Wakubwereka waja kapolu ku wakubwerekesa.” (Nthanthi 22:7) Satana wangayanja kuti timaliyengi nyengu ndi nthazi zidu pakupenja chuma cha mucharu ichi. Vinthu vinyaki vo tisankha vingachitiska kuti tisuzgiki kupereka ngongoli kwa vyaka vinandi. Kuto ngongoli yikulu kuti tiguli nyumba, tilipiri fizi, tiguli galimotu pamwenga kuchita phwandu likulu la nthengwa, vingachitiska kuti tisuzgiki ndi ngongoli. Tilongo kuti tichita vinthu mwazeru asani tija ndi vinthu vimanavi, tileka kuja ndi ngongoli zinandi ndipuso tigula vinthu vimanavi. Asani tichitengi viyo, tijengi akapolu aku Chiuta m’malu mwakuja akapolu a chuma.—1 Timo. 6:10. w17.07 10 ¶13
nya_Latn tum_Latn tum_Latn nya_Latn tum_Latn tum_Latn tum_Latn tum_Latn tum_Latn